Document ID: 32013D0653

KOMMISSIONENS GENNEMFØRELSESAFGØRELSE
af 12. november 2013
om EU-tilskud til en koordineret kontrolplan for overvågning af antimikrobiel resistens hos zoonotiske agenser i 2014
(meddelt under nummer C(2013) 7289)
(2013/653/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 66,
under henvisning til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (2) (finansforordningen), særlig artikel 84, stk. 2, og
ud fra følgende betragtninger:
(1)
Ved forordning (EF) nr. 882/2004 er der bl.a. fastlagt procedurer for ydelse af EU-tilskud til finansiering af foranstaltninger, der er nødvendige for at sikre anvendelsen af forordning (EF) nr. 882/2004.
(2)
I henhold til Europa-Parlamentets og Rådets direktiv 2003/99/EF (3) skal medlemsstaterne sørge for, at der ved overvågning tilvejebringes sammenlignelige data om antimikrobiel resistens hos zoonotiske agenser og, for så vidt de udgør en trussel mod folkesundheden, andre agenser.
(3)
Det følger af samme direktivs artikel 7, stk. 3, at Kommissionen skal vedtage gennemførelsesbestemmelser vedrørende gennemførelse af overvågningen af antimikrobiel resistens.
(4)
I flere videnskabelige udtalelser offentliggjort af Den Europæiske Fødevaresikkerhedsautoritet og rapporter offentliggjort af Verdenssundhedsorganisationen (WHO), De Forenede Nationers Levnedsmiddel- og Landbrugsorganisation (FAO) og Verdensorganisationen for Dyresundhed (OIE) slås der til lyd for harmoniseret overvågning af antimikrobiel resistens hos zoonotiske og kommensale bakterier i dyr og fødevarer. Kommissionen vedtog derfor med Kommissionens gennemførelsesafgørelse 2013/652/EU (4) gennemførelsesbestemmelser vedrørende harmoniseret overvågning og rapportering af antimikrobiel resistens i henhold til artikel 7, stk. 3, i direktiv 2003/99/EF, som skal gennemføres af medlemsstaterne.
(5)
Denne harmoniserede overvågning skal gennemføres i overensstemmelse med artikel 3 i forordning (EF) nr. 882/2004, således at det sikres, at offentlig kontrol gennemføres regelmæssigt, på grundlag af en risikovurdering og med passende hyppighed, så samme forordnings mål nås, under hensyntagen til identificerede risici i tilknytning til dyr, fødevarer eller foder, fødevare- eller foderstofvirksomheder, brug af foder eller fødevarer eller processer, materialer, stoffer, aktiviteter eller arbejdsgange, der kan påvirke foderstof- eller fødevaresikkerheden, dyresundhed eller dyrevelfærd.
(6)
For at befordre en gnidningsløs og hurtig gennemførelse af denne overvågning bør Unionen i overensstemmelse med artikel 66, stk. 1, litra c), i forordning (EF) nr. 882/2004 yde finansiel støtte til de medlemsstater, der gennemfører overvågningen på det mest hensigtsmæssige niveau.
(7)
I henhold til finansforordningens artikel 84 samt artikel 94 i Kommissionens delegerede forordning (EU) nr. 1268/2012 (5) skal der forud for indgåelsen af en forpligtelse til at afholde en udgift over Unionens budget foreligge en finansieringsafgørelse, som angiver de vigtigste elementer i den foranstaltning, der medfører en udgift, og som er vedtaget af institutionen eller de myndigheder, som denne har bemyndiget.
(8)
Det fastlægges ved denne gennemførelsesafgørelse, hvilke foranstaltninger der kan ydes EU-tilskud til.
(9)
EU-tilskud bør ydes på den betingelse, at de relevante test og analyser er blevet gennemført i overensstemmelse med denne gennemførelsesafgørelse og med gennemførelsesafgørelse 2013/652/EU, og at de kompetente myndigheder forelægger alle nødvendige oplysninger inden for de frister, der er fastsat i nærværende gennemførelsesafgørelse.
(10)
Af hensyn til den administrative effektivitet bør alle udgifter, der forelægges med henblik på EU-tilskud, angives i euro, og omregningskursen for udgifter i andre valutaer end euro bør fastsættes -
VEDTAGET DENNE AFGØRELSE:
Artikel 1
Genstand
Unionen yder tilskud til de udgifter, medlemsstaterne afholder til gennemførelsen af harmoniseret overvågning af antimikrobiel resistens i henhold til gennemførelsesafgørelse 2013/652/EU på prøver af fjerkræ indsamlet i perioden 1. januar 2014 til 31. december 2014, med et samlet maksimumsbeløb på 1 407 585 EUR, som finansieres over budgetkonto 17 04 07 01.
Artikel 2
Støtteberettigede udgifter
EU-tilskuddet
a)
er på 50 % af de udgifter, den enkelte medlemsstat afholder til gennemførelse af overvågning som omhandlet i artikel 1 i gennemførelsesafgørelse 2013/652/EU, som gennemføres af den kompetente myndighed
b)
kan ikke overstige:
i)
8 EUR til personaleudgifter pr. blindtarmsprøvetagning
ii)
11 EUR pr. isolering og identifikation af E. coli
iii)
21,5 EUR pr. isolering og identifikation af campylobacter
iv)
15 EUR pr. testning for antimikrobiel følsomhed (AST) af hvert salmonella- eller E. coli-isolat
v)
15 EUR pr. AST af hvert campylobacterisolat
vi)
17,5 EUR pr. karakterisering og klassificering af isolater af salmonella eller E. coli, der udviser resistens over for 3.-generationscefalosporiner og meropenem
vii)
22 EUR pr. serotypning af salmonella
viii)
de i bilag I angivne maksimumsbeløb.
c)
Der kan kun ydes støtte til de i bilag II angivne udgifter.
Artikel 3
Regler vedrørende støtteberettigelse
1. EU-tilskuddet ydes på følgende betingelser:
a)
Medlemsstaterne skal senest den 31. maj 2015 have forelagt Den Europæiske Fødevaresikkerhedsautoritet, som er bemyndiget af Europa-Kommissionen til at varetage denne opgave, en teknisk rapport, der som minimum indeholder de oplysninger, der kræves i henhold til del B i bilaget til gennemførelsesafgørelse 2013/652/EU.
b)
Medlemsstaterne skal senest den 31. maj 2015 have forelagt Kommissionen en økonomirapport i elektronisk form i overensstemmelse med det format, der er fastlagt i bilag III til denne afgørelse. For at være støtteberettigede skal de afholdte udgifter være betalt inden tidspunktet for indgivelse af betalingsanmodningen. Dokumentation for alle de i økonomirapporten angivne nævnte udgifter sendes kun til Kommissionen, hvis denne anmoder herom.
2. Kommissionen kan reducere de i bilag I angivne støttebeløb, hvis de i denne artikel, stk. 1, omhandlede betingelser ikke er opfyldt, under hensyntagen til, hvor alvorlig den manglende opfyldelse er, og til det potentielle økonomiske tab for Unionen.
Artikel 4
Omregningskurs for udgifter
Af hensyn til den administrative effektivitet skal alle udgifter, der forelægges med henblik på EU-tilskud, angives i euro. Hvis en medlemsstats udgifter er i en anden valuta end euro, skal medlemsstaten omregne udgifterne til euro på basis af den sidste vekselkurs, som Den Europæiske Centralbank har fastsat inden den første dag i den måned, i hvilken betalingsanmodningen indgives af medlemsstaten.
Artikel 5
Denne afgørelse udgør en finansieringsafgørelse efter betydningen i artikel 84 i forordning (EU, Euratom) nr. 966/2012.
Artikel 6
Denne afgørelse er rettet til medlemsstaterne.
Udfærdiget i Bruxelles, den 12. november 2013.

Labels: 16
19
5
0
6